Diari Oficial de la Generalitat Valenciana


Sumari del DOGV 5007, del 17-05-2005 (2005/5303)

RESOLUCIÓ de 10 de maig de 2005, de la Direcció General d'Ensenyament, sobre el servici complementari de transport dels centres públics de titularitat de la Generalitat Valenciana per al curs 2005/2006.
----------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   5007

Data del DOGV
:   17-05-2005

Secció del DOGV
:   III. CONVENIS I ACTES - E) CONCESSIÓ DE SUBVENCIONS ADMINISTRATIVES

Número del document
:   2005/5303


Data del document
:   10-05-2005

Organisme emissor
:   Conselleria de Cultura, Educació i Esport

Tipus de document
:   Resolució

Descriptors 

:   * ajuda pública
    * transport escolar
    * suport econòmic
    * centre d'ensenyament

RESOLUCIÓ de 10 de maig de 2005, de la Direcció General d'Ensenyament, sobre el servici complementari de transport dels centres públics de titularitat de la Generalitat Valenciana per al curs 2005/2006. [2005/A5303]
  
1. Àmbit d'aplicació
  
Estes normes s'ha d'aplicar als centres que impartisquen Educació Primària, Educació Especial i Educació Secundària Obligatòria, de titularitat de la Generalitat Valenciana.
  
2. Beneficiaris
  
És beneficiari del servici escolar de transport, l'alumnat d'Educació Primària, Educació Especial i Educació Secundària Obligatòria escolaritzat en un centre públic de titularitat de la Generalitat Valenciana, el domicili habitual del qual, segons conste en el certificat de residència, es trobe a una distància de 3 quilòmetres o més del centre d'escolarització que li corresponga.
  
El centre d'escolarització estarà determinat, segons corresponga, per una de les circumstàncies següents:
  
a) L'àrea d'influència del seu domicili.
  
b) El centre d'adscripció del seu col·legi.
  
c) La resolució d'escolarització del director territorial, a la vista del dictamen tècnic.
  
Excepcionalment podrà ser-ne beneficiari l'alumnat que, tot i haver de ser escolaritzat obligatòriament en el centre que li corresponga, segons l'informe de la Inspecció Educativa, es trobe situat en zones de molt difícil accés i siga més aconsellable la seua escolarització en un altre de diferent. Tot això, amb els informes favorables de la Inspecció Educativa, de la direcció territorial i de la Direcció General d'Ensenyament.
  
3. Autoritzacions especials
  
3.1 Autorització per dificultats especials en l'accés al centre
  
Excepcionalment, també podrà ser beneficiari del servici escolar de transport l'alumnat que curse els estudis previstos en l'apartat 2 i que tinga dificultats especials per a accedir al centre docent, inclús a una distància inferior a la de 3 quilòmetres. En estos casos, la direcció territorial de Cultura, Educació i Esport autoritzarà aquelles rutes de transport col·lectiu o ajudes individuals que considere necessàries per a atendre'l.
  
Tenint en compte l'excepcionalitat de la concessió del servici de transport, este alumnat no serà beneficiari de la prestació gratuïta del servici de menjador escolar.
  
3.2 Autorització a alumnat d'altres nivells d'ensenyament.
  
L'alumnat d'Educació Infantil o d'altres nivells educatius no obligatoris matriculat en centres públics només podrà utilitzar les rutes de transport col·lectiu, quan estiga convenientment autoritzat per resolució de la direcció territorial de Cultura, Educació i Esport, sempre que hi haja places vacants en l'autobús contractat, d'acord amb el contracte subscrit per a la prestació del servici, i no suposen un canvi en les parades de la ruta contractada.
  
Esta autorització s'ha d'atorgar, si correspon, a petició dels pares. El centre docent de destinació ha de tramitar les peticions a la direcció territorial de Cultura, Educació i Esport, qui les concedirà amb caràcter excepcional.
  
Tindrà prioritat per a estes autoritzacions especials:
  
1r L'alumnat matriculat en el mateix centre.
  
2n L'alumnat matriculat en un altre centre de la mateixa localitat.
  
Dins d'estos dos grups tindrà prioritat l'alumnat de menys edat sobre el de més edat i, entre este, el que es trobe a més distància del centre. No obstant això, la direcció territorial de Cultura, Educació i Esport, a proposta del Consell Escolar, podrà exceptuar d'esta prioritat aquells casos en què concórreguen circumstàncies especials, les quals ha de valorar individualment.
  
Les autoritzacions han de ser comunicades a l'empresa prestatària del servici, amb indicació expressa de l'alumnat autoritzat.
  
Tenint en compte l'excepcionalitat de la concessió del servici de transport, este alumnat no serà beneficiari de la prestació gratuïta del servici de menjador escolar.
  
Considerant la naturalesa d'esta autorització, en el cas que es produïsca alguna variació en l'alumnat matriculat en els nivells educatius obligatoris que tinguen dret a la utilització del transport escolar, correspondrà a la direcció territorial revisar les autoritzacions especials concedides.
  
3.3 Sol·licitud
  
En els dos supòsits assenyalats en els punts anteriors, les sol·licituds hauran de formalitzar-se segons el model facilitat.
  
4. Modalitats de la prestació del servici de transport escolar
  
La prestació del servici escolar complementari de transport podrà adoptar una de les modalitats següents:
  
a) Transport escolar col·lectiu
  
Esta modalitat comportarà la inclusió de l'alumnat en una de les rutes de transport que establirà la direcció territorial de Cultura, Educació i Esport, d'acord amb les necessitats comunicades pels centres i les disponibilitats pressupostàries.
  
El nombre mínim d'alumnat per a establir una ruta de transport col·lectiu serà de 15 alumnes.
  
b) Ajudes individuals de transport escolar
  
Esta modalitat, que serà autoritzada per la direcció territorial de Cultura, Educació i Esport, correspondrà a l'alumnat que tot i tindre dret a ser beneficiari del servici escolar de transport, per complir els requisits establits en l'apartat 2, no puga ser inclòs en cap de les rutes de transport col·lectiu autoritzades.
  
5. Sol·licitud
  
En cas que l'alumnat haja de formalitzar la matrícula en el centre, els pares o tutors hauran de sol·licitar la concessió de la prestació del servici complementari de transport en el moment de formalitzar la matrícula.
  
Al costat de la sol·licitud de transport, s'haurà de presentar un certificat de residència expedit per l'ajuntament corresponent on conste el domicili oficial i la distància al centre.
  
6. Comunicació de les necessitats de transport escolar
  
Els directors dels centres docents, una vegada comprovat que les sol·licituds complixen els requisits, han d'enviar a la direcció territorial de Cultura, Educació i Esport corresponent, d'acord amb el calendari que s'hi especifica, la comunicació de necessitats de transport escolar, amb la relació de l'alumnat que es proposa com a beneficiari de la prestació del servici escolar de transport. En la relació s'ha de distingir l'alumnat que es proposa com a beneficiari de la prestació del servici col·lectiu o com a beneficiari d'ajuda individual.
  
Una vegada realitzades les propostes de beneficiaris de la prestació del servici de transport escolar, tant col·lectiu com individual, la direcció del centre ha de remetre, si s'escau, la relació d'alumnat per al qual se sol·licita autorització especial de transport escolar.
  
En la relació de beneficiaris del servici col·lectiu s'ha de fer constar l'alumnat que residisca en les zones per on transcorrien rutes que el centre tenia aprovades per al curs 2004/2005. En el supòsit de no existir ruta en la zona de residència, caldrà comunicar-ho a la direcció territorial corresponent.
  
En les llistes d'alumnat per al qual es proposa la concessió d'ajuda individual, s'ha d'indicar obligatòriament la distància en quilòmetres del centre al lloc de procedència.
  
El calendari d'enviament de les relacions de l'alumnat d'Educació Primària, Educació Especial i Educació Secundària Obligatòria proposat com a beneficiari haurà de tramitar-se en el termini màxim d'una setmana, després de finalitzar el període de matrícula corresponent.
  
Finalitzat este període, no s'ha d'admetre cap sol·licitud. Només en el cas de places lliures en les rutes contractades, se n'ha d'autoritzar la utilització, però sense dret a l'ajuda de menjador.
  
7. Quantia de les ajudes individuals
  
La quantia de les ajudes individuals estarà en relació amb la distància en quilòmetres entre el centre receptor i el domicili oficial de l'alumne/a.
  
La quantia de les ajudes queda establida de la manera següent:
  
 Euros
  
- de 3 a 5 km 205,10
  
- de 6 a 10 km 285,75
  
- d'11 a 15 km 367,11
  
- de 16 a 20 km 449,13
  
- de 21 a 25 km 490,15
  
- Educació Especial, fins a 1.225,02
  
8. Autorització de les rutes de transport escolar col·lectiu i de la llista de beneficiaris d'ajudes individuals de transport
  
Una vegada rebuda la informació dels centres, la direcció territorial de Cultura, Educació i Esport els ha d'enviar, abans de l'inici del curs escolar, una còpia de la resolució que autoritzarà les rutes de transport col·lectiu, acompanyada de la llista d'alumnat beneficiari del servici escolar de transport. Així mateix, ha d'enviar una còpia de la resolució d'ajudes individuals de transport amb la llista d'alumnat beneficiari, amb indicació de la seua quantia.
  
En cap cas els centres podran determinar la posada en funcionament de rutes ni la concessió d'ajudes individuals que no hagen sigut autoritzades per la direcció territorial de Cultura, Educació i Esport.
  
9. Justificació de les ajudes individuals de transport
  
La direcció territorial de Cultura, Educació i Esport ha de remetre a cada centre docent la resolució en què s'incloga la llista de beneficiaris de les ajudes individuals de transport amb indicació de la quantia per beneficiari .
  
En el moment en què el centre reba la transferència de l'import de les ajudes individuals de transport, ha d'efectuar-ne el pagament als beneficiaris. En este moment, el pare/mare o tutor haurà d'anotar en la llista de beneficiaris remesa per la direcció territorial, el seu número de DNI i firmar en senyal de conformitat.
  
La llista de l'alumnat beneficiari de les ajudes individuals de transport escolar, amb les firmes dels perceptors, ha de ser tornada a la direcció territorial de Cultura, Educació i Esport com a justificació de la seua percepció, en el termini d'un mes comptat des del dia de la recepció de la transferència bancària.
  
10. Conformitat de la prestació del servici.
  
Per a un millor seguiment de la prestació del servici i independentment dels certificats mensuals de conformitat emesos per cada direcció territorial a la Direcció General d'Ensenyament, els directors dels centres han d'enviar-hi així mateix un certificat mensual, en el cas que s'haja observat alguna incidència en la prestació del servici d'acord amb els dies lectius fixats en la Resolució de la Direcció General d'Ensenyament per la qual es regula el calendari escolar per al curs 2005/2006.
  
11. Inspecció Educativa
  
La Inspecció Educativa, en l'àmbit de les seues competències, ha d'efectuar el seguiment i valoració del funcionament del transport escolar i, emetre els informes que considere oportuns o aquells que li siguen sol·licitats.
  
12. Informatització de les dades
  
Tots els centres han d'omplir les sol·licituds de transport utilitzant el mòdul de beques que apareix en la direcció d'Internet http://www.cult.gva.es/soportegc/.
  
Abans d'iniciar la gravació de les sol·licituds, els centres hauran d'actualitzar l'esmentat mòdul de beques a la versió 2005.
  
Esta informació ha de ser remesa necessàriament en disquet a la direcció territorial de Cultura, Educació i Esport una vegada finalitzat el termini de matrícula dels centres i en els terminis que s'indiquen en el punt 6.
  
València, 10 de maig del 2005.- El director general d'Ensenyament: Josep Vicent Felip i Monlleó.